SUPER แจ้งเลื่อนการจัดสรร-เสนอขายหุ้นเพิ่มทุน PP
SUPER แจ้งเลื่อนการจัดสรร-เสนอขายหุ้นเพิ่มทุน PP ออกไปเป็นภายใน 31 สิงหาคม 2558 เหตุมีความจำเป็นต้องนำเสนอขออนุมัติแผนการลงทุนใหม่
2 มิ.ย. 2558

บริษัท ซุปเปอร์บล๊อก จำกัด (มหาชน) หรือ SUPER ระบุว่า ตามที่ที่ประชุมวิสามัญผู้ถือหุ้นของบริษัท เมื่อวันที่ 19 กุมภาพันธ์ 2558 มีมติอนุมัติให้จัดสรรหุ้นสามัญเพิ่มทุนของบริษัท จำนวนไม่เกิน 2,000,000,000 หุ้น มูลค่าที่ตราไว้หุ้นละ 0.10 บาท ให้แก่บุคคลในวงจำกัด และ/หรือผู้ลงทุนสถาบัน (Private Placement) ในราคาเสนอขายหุ้นละ 2.50 บาท และได้มอบอำนาจให้ประธานกรรมการหรือบุคคลที่ประธานกรรมการมอบหมายเป็นผู้มีอำนาจในการพิจารณาและดำเนินการต่างๆที่เกี่ยวข้องกับจัดสรรหุ้นสามัญเพิ่มทุนดังกล่าวนั้น
ขณะที่ต่อมาเมื่อวันที่ 2 มีนาคม 2558 ประธานกรรมการของบริษัท ได้กำหนดรายละเอียดและเงื่อนไขให้จัดสรรและเสนอขายหุ้นสามัญเพิ่มทุน จำนวน 500,000,000 หุ้นมูลค่าที่ตราไว้หุ้นละ 0.10 บาท ให้แก่ผู้ลงทุนโดยเฉพาะเจาะจง จำนวน 1 ราย ในราคาเสนอขายหุ้นละ 2.50 บาท โดยมีรายละเอียดดังต่อไปนี้
Global Energy Holding Limited เป็นผู้ลงทุน สัญชาติ British Virgin Islands จำนวน 500,000,000 หุ้น ราคาขาย 2.50 บาท รวมมูลค่า1,250,000,000 บาท โดยกำหนดชำระเงินภายในวันที่ 31 พฤษภาคม 2558
ต่อมาบริษัทได้รับประสานงานแจ้งจากนักลงทุนดังกล่าว แจ้งความประสงค์เลื่อนการเข้าลงทุนซื้อหุ้นเพิ่มทุนของบริษัท ออกไปเป็นภายใน 31 สิงหาคม 2558 สาเหตุจากมีความจำเป็นต้องนำเสนอขออนุมัติแผนการลงทุนใหม่
เนื่องจากหุ้นที่ซื้อในครั้งนี้อาจมีความเสี่ยงต้องถูกกำหนดระยะเวลาการขายหุ้นซึ่งเป็นไปตามข้อกำหนดเรื่อง หลักเกณฑ์ เงื่อนไขและวิธีการพิจารณาคำขอให้รับหุ้นสามัญหรือหุ้นบุริมสิทธิในส่วนเพิ่มทุนเป็นหลักทรัพย์จดทะเบียน พ.ศ.2558 ซึ่งมีผลบังคับใช้ตั้งแต่วันที่ 6 พฤษภาคม 2558
โดยกำหนดระยะเวลาการห้ามขายหุ้นทั้งหมด (Silent Period)สำหรับผู้ลงทุนที่ได้รับหุ้นจากการเสนอขายหุ้นต่อบุคคลในวงจำกัดในราคาต่ำกว่าร้อยละ 90 ของราคาตลาดเป็นเวลา 1 ปี นับแต่วันที่หุ้นเข้าทำการซื้อขาย ทั้งนี้ นักลงทุนรายดังกล่าวคาดว่าจะใช้ระยะเวลาในการพิจารณาไม่เกิน 3 เดือน นับจากปัจจุบัน